Jayde Panayiotou se man glo vasJayde en haar man Christopher. Foto: Facebook Eyewitness News berig op sy webwerf dat Christopher Panayiotou die 28-jarige verdagte is wat Maandag in die Port Elizabeth-landdroshof sal verskyn. Brig. Marinda Mills, woordvoerder van die polisie, het gesê die verdagte se naam sal eers bekend gemaak word wanneer hy klaar in die hof verskyn het. Die polisie het Donderdagoggend bekend gemaak dat twee verdagtes in verband met die ontvoering van en moord op Panayiotou in hegtenis geneem is. Thando Siyoli (31) het Donderdagoggend vlugtig in die hof verskyn en die saak teen hom is tot 7 Mei uitgestel. Hy bly in aanhouding. Siyoli is vroeër die week in die Kwazakele-township in Port Elizabeth in hegtenis geneem. Volgens Mills is die 28-jarige verdagte laat Woensdagaand in Uitenhage in hegtenis geneem. Mills het ook gesê roof is uitgesluit as ŉ motief vir die moord. Die Son het Donderdag berig dit was ŉ huurmoord. Panayiotou se liggaam is verlede Woensdag in ŉ “afgeleë gebied” naby die Kwanobuhle-township buite Uitenhage gevind, nadat sy vermoedelik verlede Dinsdag buite die Stellen Glen-veiligheidskompleks in Kabega Park ontvoer is. Sy het gestaan en wag vir haar vriendin saam met wie sy werk toe sou ry, maar het verdwyn voordat haar vriendin opgedaag het. Klik hier vir alle vorige berigte oor Jayde Panayiotou op Maroela Media.